Περιοδεία Μπους στην Ευρώπη. - 2001-06-11
Με προορισμό Ισπανία, Βέλγιο, Σουηδία, Πολωνία και Σλοβενία.
Ο πρόεδρος Μπους αναχωρεί σήμερα για την πρώτη του επίσκεψη στην Ευρώπη αφότου ανέλαβε καθήκοντα. Στην περιοδεία του θα συμπεριληφθούν η Ισπανία, το Βέλγιο, η Σουηδία, η Πολωνία και η Σλοβενία. Πιστεύεται πως ο Αμερικανός πρόεδρος θα αντιμετωπίσει πολλές ερωτήσεις των συμμάχων της Αμερικής σε σχέση με την πολιτική του στα θέματα της αντιπυραυλικής άμυνας, του εμπορίου και του περιβάλλοντος Αναμένεται πως στη διάρκεια της περιοδείας του ο πρόεδρος Μπους θα υπογραμμίσει τη σπουδαιότητα των δεσμών Αμερικής-Ευρώπης και την προσήλωση των Ηνωμένων Πολιτειών στο ΝΑΤΟ. Αναμένεται όμως επίσης πως θα ακούσει τις ανησυχίες των συμμάχων της Αμερικής σε σχέση με τη θέση που έχει πάρει σε αρκετά θέματα. Για παράδειγμα, οι ευρωπαίοι φοβούνται πως τα σχέδια του κυρίου Μπους για ανάπτυξη ενός εθνικού αντιπυραυλικού συστήματος θα υπονομεύσουν τον έλεγχο των εξοπλισμών. Ο Αμερικανός πρόεδρος προβάλει το επιχείρημα πως η προτεινόμενη αντιπυραυλική ασπίδα είναι αναγκαία για να αποκρουσθούν τυχόν πυραυλικές επιθέσεις από εχθρικές χώρες, όπως το Ιράν, το Ιράκ και η Βόρεια Κορέα. Οι Ευρωπαίοι σύμμαχοι της Αμερικής όμως εκφράζουν σκεπτικισμό ως προς τη σοβαρότητα μιας τέτοιας απειλής. Ιδιαίτερα επικριτική του προγράμματος είναι η Ρωσία, η οποία αντιτίθεται έντονα στην εγκατάλειψη της συνθήκης του 1972 για τους Αντιβαλλιστκούς πυραύλους. Η κυβέρνηση Μπους λεει πως η συνθήκη αυτή είναι απομεινάρι της ψυχροπολεμικής εποχής και πρέπει να εγκαταλειφθεί. Πολλοί σύμμαχοι της Αμερικής στο ΝΑΤΟ και η Ρωσία εξακολουθούν να θεωρούν τη συνθήκη αυτή τη βάση του σύγχρονου ελέγχου των εξοπλισμών. Αναμένεται πως το θέμα αυτό θα κυριαρχήσει κατά την επίσκεψη του κ. Μπους στο αρχηγείο του ΝΑΤΟ στις Βρυξέλλες και στις συνομιλίες που θα έχει με το ρώσο ομόλογο του Βλαντίμιρ Πούτιν στη Λιουμπλιάνα της Σλοβενίας. Η σύμβουλος του αμερικανού προέδρου για θέματα εθνικής ασφάλειας Γκοντολίζα Ράϊς στη διάρκεια δημοσιογραφικής συνέντευξης προσπάθησε να υποβαθμίσει τη διαφωνία. Όπως είπε: «Σχετικά με την αντιπυραυλική άμυνα, προσωπικά δεν θα έλεγα ότι υπάρχει διαφωνία. Θα έλεγα πως βρισκόμαστε εν μέσω συνεχιζόμενων διαβουλεύσεων με τους συμμάχους μας αναφορικά με το ποιος θα ήταν ο καλύτερος τρόπος να κινηθούμε, για να αντιμετωπίσουμε τους σημερινούς κινδύνους στον τομέα της ασφάλειας. » Ο πρόεδρος Μπους θα ακούσει κατά πάσα τις ευρωπαϊκές ανησυχίες σε σχέση και με άλλα θέματα στη διάρκεια της διάσκεψης κορυφής της Ευρωπαϊκής Ένωσης στο Γκότενμπεργκ της Σουηδίας, στην οποία θα συμμετάσχει. Οι ευρωπαίοι ηγέτες είναι οργισμένοι για την απόφασή του να αποσυρθεί από τη συνθήκη του Κιότο για τις κλιματολογικές αλλαγές στον πλανήτη μας. Αναμένεται ότι ο αμερικανός πρόεδρος θα προσπαθήσει να αμβλύνει τις ανησυχίες τους προτείνοντας εναλλακτικές λύσεις. Αναμένεται, επίσης, πως στη διάρκεια της συνόδου κορυφής θα συζητηθούν και διάφορες εμπορικές διαφωνίες.